## Rješenje Agencije za zaštitu tržišnog natjecanja klasa: UP/I-030-02/2010-02/006 od 10. kolovoza 2010.

### NN 99/2010 (18.8.2010.), Rješenje Agencije za zaštitu tržišnog natjecanja klasa: UP/I-030-02/2010-02/006 od 10. kolovoza 2010.

AGENCIJA ZA ZAŠTITU TRŽIŠNOG NATJECANJA

2754

Agencija za zaštitu tržišnog natjecanja na temelju članka 26. stavka 1. i stavka 2., članka 34. i članka 57. točke 4. Zakona o zaštiti tržišnog natjecanja (»Narodne novine«, broj 122/03), u upravnoj stvari ocjene dopuštenosti koncentracije poduzetnika Merck & Co., Inc, One Merck Drive, Whitehouse Station, New Jersey, Sjedinjene Američke Države i Sanofi – Aventis S.A., 174 Avenue de France, Paris, Francuska, zastupani po B. A., odvjetniku iz Z., na temelju odluke Vijeća za zaštitu tržišnog natjecanja sa 46. sjednice, održane 15. srpnja 2010., donosi

RJEŠENJE

I. Ocjenjuje se dopuštenom na prvoj razini, u smislu članka 26. stavka 1. Zakona o zaštiti tržišnog natjecanja, koncentracija poduzetnika nastala stvaranjem zajedničkog pothvata, osnivanjem novog poduzetnika pod zajedničkom kontrolom poduzetnika Merck & Co., Inc, One Merck Drive, Whitehouse Station, New Jersey, Sjedinjene Američke Države i Sanofi – Aventis S.A., 174 Avenue de France, Paris, Francuska, u smislu odredbe članka 19. stavka 2. Zakona o zaštiti tržišnog natjecanja.

II. Poduzetnici Merck & Co., Inc, One Merck Drive, Whitehouse Station, New Jersey, Sjedinjene Američke Države i Sanofi – Aventis S.A., 174 Avenue de France, Paris, Francuska, obveznici su plaćanja upravne pristojbe u iznosu od 10.000 kuna u korist Državnog proračuna Republike Hrvatske.

– Rok izvršenja: osam (8) dana od dana dostave ovoga rješenja.

III. Ovo rješenje bit će objavljeno u »Narodnim novinama«.

Obrazloženje

1. Agenciji za zaštitu tržišnog natjecanja (dalje: Agencija), poduzetnici Merck & Co., Inc, One Merck Drive, Whitehouse Station, New Jersey, Sjedinjene Američke Države (dalje: Merck) i Sanofi – Aventis S.A., 174 Avenue de France, Paris, Francuska (dalje: Sanofi-Aventis), zastupani po B. A. odvjetniku iz Z., dostavili su 30. lipnja 2010. potpunu prijavu namjere provedbe koncentracije poduzetnika koja nastaje stvaranjem zajedničkog pothvata (joint venture), osnivanjem novog poduzetnika pod zajedničkom kontrolom poduzetnika Merck i Sanofi – Aventis, u smislu odredbe članka 19. stavka 2. Zakona o zaštiti tržišnog natjecanja (»Narodne novine«, broj 122/03; dalje: ZZTN). Radi se o koncentraciji koja se provodi izvan teritorija Republike Hrvatske, ali s učincima i u Republici Hrvatskoj.

Nepotpunu prijavu namjere provedbe predmetne koncentracije Agencija je zaprimila 8. travnja 2010., sukladno obvezi iz članka 22. ZZTN-a, pa je stoga dopisom od 4. svibnja 2010. zatražila nadopunu dostavljene nepotpune prijave namjere provedbe koncentracije, u smislu članka 11. i članka 13. Uredbe o načinu prijave i kriterijima za ocjenu koncentracija poduzetnika (»Narodne novine«, broj 51/04; dalje: Uredba o koncentracijama).

Podnositelj prijave je dostavljenu prijavu dopunio podnescima zaprimljenim u Agenciji 28. i 30. lipnja 2010. Stoga se 30. lipnja 2010. smatra danom primitka prijave koncentracije o čemu je Agencija podnositelju prijave izdala potvrdu o potpunosti prijave koncentracije klase: UP/I-030-02/2010-02/06 urbroja: 580-02-2010-67-011, u smislu članka 45. stavka 3. ZZTN-a.

Agencija je po izdavanju potvrde o primitku prijave koncentracije, sukladno članku 37. točki 8. i točki 9. ZZTN-a i članku 95. ZoUP-a, 5. srpnja 2010. na službenim internetskim stranicama Agencije (http://www.aztn.hr) objavila Javni poziv za dostavljanje primjedaba i mišljenja o mogućim učincima prijavljene koncentracije na tržišno natjecanje, pod poslovnim brojem, klase: UP/I-030-02/2010-02/06, urbroja: 580-02-2010-67-012. Agencija nije zaprimila niti jednu primjedbu ili mišljenje o mogućim učincima predmetne koncentracije na mjerodavna tržišta.

Rok od 30 dana u kojem Agencija odlučuje o dopuštenosti koncentracije, tzv. postupak ocjene koncentracije na prvoj razini, odnosno donosi zaključak o pokretanju postupka, a koji počinje teći po izdavanju potvrde o potpunosti prijave, istekao je 30. srpnja 2010.

Odluku o dopuštenosti koncentracije na prvoj razini Agencija može donijeti samo ako već na temelju podataka iz prijave i drugih podataka i saznanja kojima raspolaže može bez provođenja dubinskih analiza sa sigurnošću zaključiti da predmetna koncentracija neće imati značajne učinke na tržišno natjecanje.

U konkretnom slučaju, Agencija je, na temelju raspoloživih dokaza iz prijave koncentracije i drugih podataka kojima je raspolagala, utvrdila da predmetna koncentracija za posljedicu neće imati značajno sprječavanje, ograničavanje ili narušavanje tržišnog natjecanja. Stoga je Agencija, temeljem odluke Vijeća za zaštitu tržišnog natjecanja (dalje: Vijeće) sa 46. sjednice održane 15. srpnja 2010., donijela odluku da nije potrebno donijeti zaključak o pokretanju postupka u ovom predmetu, u smislu članka 46. ZZTN-a, jer se predmetna koncentracija, temeljem članka 26. stavka 1. ZZTN-a, smatra dopuštenom. Agencija je navedenu odluku o dopuštenosti predmetne koncentracije dostavila punomoćniku podnositelja prijave koju je isti zaprimio 19. srpnja 2010.

Agencija je 9. kolovoza 2010. zaprimila zahtjev podnositelja prijave koncentracije za izdavanjem posebnog rješenja kojim se predmetna koncentracija utvrđuje dopuštenom, u smislu članka 26. stavka 2. ZZTN-a. Naime, sukladno navedenoj odredbi ZZTN-a, u slučaju da prijavljenu koncentraciju ocijeni dopuštenom na prvoj razini, Agencija će, na poseban zahtjev sudionika koncentracije, izdati rješenje kojom se koncentracija utvrđuje dopuštenom.

2. Pravni okvir ocjene koncentracije

U provedbi postupka ocjene predmetne koncentracije Agencija je primijenila odredbe ZZTN-a, Uredbu o načinu utvrđivanja mjerodavnog tržišta (»Narodne novine«, broj 51/2004; dalje: Uredba o mjerodavnom tržištu) i Uredbu o koncentracijama. U dijelu upravnog postupka pred Agencijom, koji nije propisan odredbama ZZTN-a kao posebnog zakona, primijenjene su odredbe Zakona o općem upravnom postupku (»Narodne novine«, broj 47/09; dalje: ZoUP).

3. Pravni temelj koncentracije

Pravni temelj koncentracije predstavlja Ugovor o ulaganju (Contribution Agreement) od 30. ožujka 2010. sklopljen između poduzetnika Merck, Sanofi-Aventis i Merial Limited.

Sukladno odredbama navedenog Ugovora o ulaganju, poduzetnik Intervet/Schering Plough Animal Health BV (dalje: ISP), društvo kćer poduzetnika Merck, spojit će svoje poslovanje s poduzetnikom Merial Limited (dalje: Merial), društvom kćeri poduzetnika Sanofi – Aventis S.A. Nakon obavljene transakcije, svaki sudionik koncentracije imat će po 50 posto udjela u temeljnom kapitalu novoosnovanog društva. Navedeno novoosnovano društvo poslovat će pod nazivom Merial Limited i obavljat će sve funkcije samostalnog gospodarskog subjekta te će imati vlastitu upravu, imovinu i financijska sredstva za obavljanje djelatnosti u području zdravstvene zaštite životinja.

Budući da je pravni temelj koncentracije sklopljen 30. ožujka 2010., mjerodavna financijska godina koja je prethodila koncentraciji poduzetnika je 2009.

4. O poduzetnicima – sudionicima koncentracije

Sudionici predmetne koncentracije su poduzetnici Merck i Sanofi-Aventis sa svim svojim povezanim društvima.

4.1. Merck

Merck se bavi istraživanjem, razvojem, proizvodnjom i prodajom bioloških i medicinskih proizvoda. Merck je američko društvo, osnovano po pravu države Delaware. Dionice poduzetnika Merck uvrštene su na burzi u New Yorku, Philadelphiji i Parizu. ISP, njegovo društvo kćer, razvija, proizvodi te prodaje širok raspon veterinarskih proizvoda i usluga. U Republici Hrvatskoj ISP ima podružnicu koja distribuira proizvode samostalno i putem veleprodajnih predstavnika.

4.2. Sanofi-Aventis

Sanofi-Aventis grupa bavi se istraživanjem, razvojem, proizvodnjom te prodajom proizvoda za zaštitu zdravlja. Sanofi – Aventis grupa posluje u industriji kemijskih proizvoda za zaštitu zdravlja te lakoj kemijskoj industriji, proizvodnji terapeutskih proizvoda za ljude i životinje, proizvodnji dodataka u prehrani te biološkoj industriji. Sanofi-Aventis osnovan je po francuskom pravu kao dioničko društvo te su dionice Sanofi-Aventisa uvrštene u kotaciju Eurolist na burzi u Parizu. Merial, njegovo društvo kćer sa sjedištem u državi Delaware, SAD, je poduzetnik djeluje na tržištu proizvodnje i prodaje za zaštitu životinjskog zdravlja. U Republici Hrvatskoj Merial distribuira proizvode za veterinarsko-zdravstvenu zaštitu putem svoga distributera Arnika veterina d.o.o., Zagreb. Ugovor o distribuciji pokriva uz teritorij Republike Hrvatske i teritorij Republike Bosne i Hercegovine.

5. Obveza prijave koncentracije

Obveza podnošenja prijave namjere provedbe koncentracije Agenciji nastaje ako su sudionici koncentracije prodajom roba i/ili usluga u financijskoj godini koja prethodi godini u kojoj se koncentracija namjerava provesti ostvarili ukupni prihod utvrđen u članku 22. stavka 4. ZZTN-a.

Da bi za sudionike koncentracije nastala obveza prijave koncentracije prema navedenoj odredbi ZZTN-a, kumulativno moraju biti zadovoljena dva uvjeta.

Prvi je uvjet da ukupni prihod svih poduzetnika sudionika koncentracije u financijskoj godini koja je prethodila koncentraciji, ostvaren prodajom robe i/ili usluga na svjetskom tržištu (konsolidirani ukupni prihod), iznosi najmanje jednu milijardu kuna.

Drugi je uvjet da ukupni prihod svakog od najmanje dva sudionika koncentracije, u financijskoj godini koja je prethodila koncentraciji, ostvaren prodajom robe i/ili usluga u Republici Hrvatskoj iznosi najmanje 100.000.000 kuna.

Uvidom u zaprimljene podatke u prijavi koncentracije o ukupnom godišnjem prihodu (konsolidiranom prihodu) sudionika koncentracije te s njima povezanih poduzetnika u Republici Hrvatskoj, utvrđeno je da su u konkretnom slučaju bili ispunjeni uvjeti iz članka 22. stavka 4. ZZTN-a, te da postoji obveza prijave namjere provedbe koncentracije poduzetnika Agenciji. Sudionici koncentracije su u mjerodavnoj 2009. godini na svjetskom tržištu ostvarili ukupni prihod od [...] kuna. Budući da je Merck na tržištu Republike Hrvatske u toj godini ostvario ukupni prihod od [...] kuna, a Sanofi-Aventis ukupni prihod od [...] kuna, bili su ispunjeni uvjeti za podnošenje prijave koncentracije iz članka 22. stavka 4. ZZTN-a.

6. Mjerodavno tržište

Mjerodavno tržište, u postupcima ocjene dopuštenosti koncentracija poduzetnika, Agencija utvrđuje sukladno članku 7. stavku 1. ZZTN-a i relevantnim odredbama Uredbe o mjerodavnom tržištu.

Agencija je, sukladno navedenom članku 7. ZZTN-a, te člancima 4., 5. i 6. Uredbe o mjerodavnom tržištu, mjerodavno tržište utvrdila uzimajući u obzir raspoložive podatke o djelatnosti poduzetnika sudionika koncentracije, te proizvodima odnosno uslugama koje poduzetnici nude na tržištu na teritoriju Republike Hrvatske.

Mjerodavno se tržište utvrđuje u dvije dimenzije: proizvodnoj prema odredbama članka 5., članka 7. stavka 1., te članaka 8. – 10. Uredbe o mjerodavnom tržištu i zemljopisnoj, prema odredbama članka 7. stavka 1. ZZTN-a, te članaka 3. i 6. Uredbe o mjerodavnom tržištu.

Prema podacima iz prijave namjere koncentracije, Merck i Sanofi – Aventis, između ostaloga, obavljaju djelatnosti proizvodnje i prodaje proizvoda za zaštitu zdravlja ljudi i veterinarsko-zdravstvenu zaštitu.

Na teritoriju Republike Hrvatske sudionici koncentracije, ISP i Merial, njihova društva kćeri koja se spajaju u zajednički pothvat, prodaju proizvode za veterinarsko-zdravstvenu zaštitu, a ti proizvodi mogu se podijeliti u tri glavne grupe: farmaceutski proizvodi, biološki proizvodi (cjepiva) i medicinski dodaci prehrani.

Budući da su preklapajuće djelatnosti sudionika koncentracije vezane uz veterinarsko-zdravstvenu zaštitu, Agencija je mjerodavnim tržištima u proizvodnom smislu utvrdila tržišta prodaje farmaceutskih proizvoda za veterinarsko-zdravstvenu zaštitu i prodaje bioloških proizvoda (cjepiva) za veterinarsko-zdravstvenu zaštitu.

Agencija je mjerodavno tržište u zemljopisnom smislu utvrdila kao teritorij Republike Hrvatske iz razloga što se proizvodi sudionika koncentracije prodaju na cjelokupnom teritoriju Republike Hrvatske.

Agencija je izvršila uvid u strukturu mjerodavnih tržišta u mjerodavnoj 2009. godini, sukladno podacima podnositelja prijave koncentracije.

Na mjerodavnom tržištu prodaje farmaceutskih proizvoda za veterinarsko-zdravstvenu zaštitu, prije provedbe koncentracije, Merck je ostvario [5-10] posto udjela dok je Sanofi-Aventis ostvario [10-20] posto tržišnog udjela. Nakon provedbe namjeravane koncentracije sudionici koncentracije ostvarivat će zajednički tržišni udio od [10-20] posto na mjerodavnom tržištu i nalazit će se na trećem mjestu u ukupnoj prodaji farmaceutskih proizvoda za veterinarsko-zdravstvenu zaštitu. Na navedenom tržištu najveći tržišni udjel ostvaruje Veterina sa [30-40] posto, a slijedi ga Krka sa [10-20] posto tržišnog udjela.

Prema navodima iz prijave namjere koncentracije ostali konkurenti na ovome tržištu su: Alapis Novartis, Alfasan, Alpharma, Biomedica, Bioveta, Boeringer Ingelheim, Dalmed, Dopharma, Norbrook, Syva, VMD Arendonk, Vet. Zavod Zemun, Veyx Pharma te Vetoquinol s tržišnim udjelima od [0-5] posto.

Na mjerodavnom tržištu prodaje bioloških proizvoda (cjepiva) za veterinarsko-zdravstvenu zaštitu, prije provedbe koncentracije, Merck je ostvario [10-20] posto udjela dok je Sanofi-Aventis ostvario [0-5] posto tržišnog udjela. Tržišni udio sudionika koncentracije na mjerodavnom tržištu, nakon provedbe koncentracije, iznosit će [10-20] posto što ih također stavlja na treće mjesto u ukupnoj prodaji cjepiva za zaštitu životinja. Na navedenom tržištu najveći tržišni udjel ostvaruje Veterina sa [50-60] posto, a slijedi ga Pfizer sa [10-20] posto tržišnog udjela. Prema podacima iz prijave namjere koncentracije ostali konkurenti na tržištu su Boeringer Ingelheim te Fort Dodge sa [0-5] posto tržišnog udjela.

Iz navedenoga je razvidno da će provedbom koncentracije zajednički tržišni udio sudionika koncentracije porasti, ali ne na način da bi navedeno povećanje tržišnog udjela dovelo do narušavanja tržišnog natjecanja na mjerodavnim tržištima.

7. Ocjena dopuštenosti koncentracije

Vijeće je, na 46. sjednici održanoj 15. srpnja 2010., u skladu s ovlastima iz članka 34. i članka 35. stavka 1. točki 2. i točki 5. ZZTN-a, razmatralo predmetnu koncentraciju poduzetnika.

Na temelju činjenica i podataka navedenih u prijavi koncentracije, Vijeće je zaključilo da će provedba koncentracije dovesti do porasta tržišnog udjela sudionika koncentracije, ali ne na način kojim bi se značajno sprječavalo, ograničavalo ili narušavalo tržišno natjecanje niti na jednom od utvrđenih mjerodavnih tržišta.

Naime, stvaranjem zajedničkog pothvata između sudionika koncentracije na utvrđenim mjerodavnim tržištima doći će do rasta tržišnog udjela navedenih poduzetnika, ali ne na način koji može narušiti tržišno natjecanje. Naime, zajednički tržišni udjel nakon stvaranja zajedničkog pothvata neće na utvrđenim mjerodavnim tržištima prelaziti 20 posto. Stoga stvaranjem zajedničkog pothvata neće doći do bitnih promjena u strukturi navedenih mjerodavnih tržišta koja bi rezultirala stvaranjem novoga, odnosno jačanjem postojećeg vladajućeg položaja poduzetnika.

Vijeće je također uzelo u obzir činjenicu da će provedba predmetne koncentracije imati pozitivne učinke na tržišno natjecanje prvenstveno kroz stvaranje značajnih sinergijskih učinaka vezanih uz zajedničke aktivnosti sudionika koncentracije na području istraživanja i razvoja što će rezultirati koristima i za potrošače.

Prema podacima iz prijave namjere koncentracije, stvaranje zajedničkog pothvata spojit će istraživačke i razvojne aktivnosti sudionika koncentracije. Spajanje postojećih funkcija istraživanja i razvoja sudionika koncentracije, njihovih proizvodnih kapaciteta te prodajnih timova dovest će do povećanja efikasnosti i jačanja zajedničkih aktivnosti te poboljšane kvalitete proizvoda uz niže cijene za potrošače. Poslovne aktivnosti sudionika koncentracije obuhvaćaju uvođenje novih proizvoda ili kreiranje novih mogućnosti upotrebe za postojeće proizvode kroz intenzivne napore na području istraživanja i razvoja u cilju stvaranja svjetskog lidera za proizvode za zdravlje životinja nazočnog na svim tržištima, područjima i linijama proizvoda.

Tako je Merck u 2009. godini na istraživanje i razvoj potrošio oko [...] eura (oko [...] kuna), a Sanofi-Aventis oko [...] eura (oko [...] kuna). Nakon stvaranja zajedničkog pothvata, poduzetnici će održati postojeću razinu ulaganja u istraživanje i razvoj i to u pogledu širokog spektra terapeutskih područja te kliničkih razvojnih projekata u potpori novih proizvoda.

Stoga je Vijeće, na 46. sjednici održanoj 15. srpnja 2010., donijelo odluku da se predmetna koncentracija poduzetnika ocijeni dopuštenom na prvoj razini, u smislu članka 26. stavka 1. ZZTN-a.

Slijedom toga, odlučeno je kao u točki I. izreke ovoga rješenja.

Rješenje Agencije o ocjeni dopuštenosti koncentracije podliježe naplati upravnih pristojbi, sukladno odredbi članka 2. stavka 1. Zakona o upravnim pristojbama (»Narodne novine«, broj 8/96, 77/96, 95/97, 131/97, 68/98, 66/99, 145/99, 30/00, 116/00, 163/03, 17/04, 110/04, 141/04, 150/05, 153/05, 129/06, 117/07, 25/08, 60/08 i 20/10); dalje: Zakon o upravnim pristojbama), te članka 2. točki 2. i članka 3. točki 5. Uredbe o izmjenama Tarife upravnih pristojbi iz Zakona o upravnim pristojbama (»Narodne novine«, broj 141/04; dalje: Uredba o izmjeni tarife Zakona o upravnim pristojbama).

Upravna pristojba u iznosu od 10.000 kuna za rješenje o ocjeni dopuštenosti koncentracije poduzetnika iz članka 26. stavka 1. ZZTN-a donesenog na temelju posebnog zahtjeva stranke (I. razina), naplaćuje se sukladno članku 3. točka 5., odnosno tarifnom broju 107. točki 3. Uredbe o izmjeni tarife Zakona o upravnim pristojbama.

Navedeni iznos uplaćuje se u roku od osam (8) dana od dana dostave ovog rješenja u korist Državnog proračuna Republike Hrvatske na račun broj: 1001005-1863000160, u »poziv na broj odobrenja« upisati u pretpolje model »24«, a u polje podatak prvi: 5002- (navesti matični broj subjekta).

Ako se navedeni iznos uplaćuje u kunama doznakom iz inozemstva, isti se uplaćuje na prijelazni kunski račun Ministarstva financija RH, broj: 2500-191-3205991 kod Zagrebačke banke d.d., Zagreb, SWIFT CODE: ZABA HR2X. U svrsi doznake obavezno navesti broj žiro-računa za uplatu pristojbe 1001005-1863000160, model: 24, poziv na broj 5002-(navesti matični broj subjekta).

Ako se navedeni iznos uplaćuje u devizama iz inozemstva, isti se uplaćuje na redovni devizni račun Ministarstva financija Republike Hrvatske, broj: 702000-val-132344-091 kod Privredne banke Zagreb d.d., Zagreb, SWIFT CODE: PBZG HR2X (napomena: val – oznaka valute npr. 978 za EUR) prema srednjem tečaju Hrvatske narodne banke za valutu kojom se vrši plaćanje i to na dan 9. kolovoza 2010., kada je podnesen zahtjev za izdavanjem rješenja kojom se koncentracija ocjenjuje dopuštenom. U svrsi doznake obavezno navesti broj žiro-računa za uplatu pristojbe 1001005-1863000160, model: 24, poziv na broj 5002-(navesti matični broj subjekta).

Ako se navedeni iznos uplaćuje u devizama iz inozemstva, isti se može uplatiti i na prijelazni devizni račun Ministarstva financija RH, broj: 2440-val-3205991 kod Zagrebačke banke d.d., Zagreb, SWIFT CODE: ZABA HR2X (napomena: val – oznaka valute npr. 978 za EUR) prema srednjem tečaju Hrvatske narodne banke za valutu kojom se vrši plaćanje i to na dan 9. kolovoza 2010., kada je podnesen zahtjev za izdavanjem rješenja kojom se koncentracija ocjenjuje dopuštenom. U svrsi doznake obavezno navesti broj žiro-računa za uplatu pristojbe 1001005-1863000160, model: 24, poziv na broj 5002-(navesti matični broj subjekta).

Sukladno odredbi članka 16. stavka 4. Zakona o upravnim pristojbama, nakon izvršene uplate obveznik uplate je dužan dokaz o obavljenoj uplati upravne pristojbe, žurno, a najkasnije u roku od osam (8) dana, dostaviti Agenciji s pozivom na poslovni broj klasa: UP/I-030-02/2010-02/006.

Ukoliko obveznik uplate upravne pristojbe ne izvrši uplatu upravne pristojbe, Agencija će, protekom roka, od nadležne Porezne uprave, sukladno članku 10. stavku 2. Zakona o upravnim pristojbama, zatražiti prisilnu naplatu upravne pristojbe.

Slijedom navedenoga, odlučeno je kao u točki II. izreke ovoga rješenja.

Sukladno odredbi članka 59. stavka 1. ZZTN-a, a u svezi s člankom 57. točki 4. ZZTN-a, ovo rješenje bit će objavljeno u »Narodnim novinama«.

Slijedom navedenoga, odlučeno je kao u točki III. izreke ovoga rješenja.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja nije dopuštena žalba, ali nezadovoljna stranka može, sukladno članku 58. ZZTN-a, pokrenuti upravni spor kod Upravnog suda Republike Hrvatske, u roku od trideset (30) dana od dana dostave ovog rješenja.

Klasa: UP/I-030-02/2010-02/006
Urbroj: 580-02-10-69-15
Zagreb, 10. kolovoza 2010.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 99/2010-2754